b'\n_START_ARTICLE_\nKuivasto\n_START_PARAGRAPH_\nKuivasto (ruots. Kvigos) on kyl\xc3\xa4 Raaseporin kaupungin Tenholassa l\xc3\xa4ntisell\xc3\xa4 Uudellamaalla. Kyl\xc3\xa4 sijaitsee Tenholan l\xc3\xa4nsirajalla meren rannalla. Kuivaston naapurikyl\xc3\xa4t ovat Degerg\xc3\xa5rd sek\xc3\xa4 Salon kaupungin puolella sijaitseva Kraila._NEWLINE_Kuivaston laajan kyl\xc3\xa4alueen keskell\xc3\xa4 on j\xc3\xa4rvim\xc3\xa4inen merenlahti Lillsj\xc3\xb6n. Varsinainen kyl\xc3\xa4tontti sijaitsee Lillsj\xc3\xb6nin l\xc3\xa4nsipuolella. Kyl\xc3\xa4n it\xc3\xa4osaa hallitsee suuri drumliini, joka rajaa Kuivaston Isosuon ja Tr\xc3\xa4skmossenin suoalueet taakseen. Kuivastossa sijaitsee my\xc3\xb6s Svinberget-Lagerholmenin Natura 2000 -luonnonsuojelualue. Alueen luonto perinteist\xc3\xa4 uusmaalaista rannikkotyyppi\xc3\xa4, jossa on jalopuulehtoja ja kalliosta m\xc3\xa4ntymets\xc3\xa4\xc3\xa4, sek\xc3\xa4 luonnontilainen kluuvij\xc3\xa4rvi R\xc3\xa5dalssj\xc3\xb6n._NEWLINE_Varhaisin maininta Kuivaston kyl\xc3\xa4st\xc3\xa4 on vuodelta 1549. Kyl\xc3\xa4n alueella on kaksi pronssikautista r\xc3\xb6ykki\xc3\xb6hautaa. Esihistoriallisesta asutuksesta kyl\xc3\xa4n alueella ei kuitenkaan ole viitteit\xc3\xa4, eik\xc3\xa4 kyl\xc3\xa4n asutus ole ollut jatkuvaa; Ainakin 1600-luvulla kyl\xc3\xa4 on ollut autiona. Kyl\xc3\xa4 on todenn\xc3\xa4k\xc3\xb6isesti ollut aina hajanainen ja kantatilojen paikat ovat vaihdelleet. Mahdollisia vanhoja satamarakenteita on n\xc3\xa4ht\xc3\xa4vill\xc3\xa4 Hamnvikeniss\xc3\xa4. Vanhin s\xc3\xa4ilynyt kartta Kuivastosta on vuodelta 1826.'